**Projektas**

**LAZDIJŲ RAJONO SAVIVALDYBĖS TARYBA**

**SPRENDIMAS**

**DĖL PINIGINĖS SOCIALINĖS PARAMOS SKYRIMO LAZDIJŲ RAJONO SAVIVALDYBĖS GYVENTOJUI DUKROS GYDYMO IŠLAIDOMS IŠ DALIES KOMPENSUOTI**

2021 m. balandžio 23 d. Nr. 34-778

Lazdijai

Vadovaudamasi Lietuvos Respublikos vietos savivaldos įstatymo 16 straipsnio 2 dalies 38 punktu, Lietuvos Respublikos piniginės socialinės paramos nepasiturintiems gyventojams įstatymo 4 straipsnio 2 dalimi, Piniginės socialinės paramos teikimo Lazdijų rajono savivaldybėje tvarkos aprašo, patvirtinto 2019 m. lapkričio 29 d. sprendimu Nr. 5TS-185 „Dėl piniginės socialinės paramos teikimo Lazdijų rajono savivaldybėje tvarkos aprašo patvirtinimo“, 59 punktu ir atsižvelgdama į Lazdijų rajono savivaldybės administracijos socialinės paramos teikimo komisijos, patvirtintos Lazdijų rajono savivaldybės administracijos direktoriaus 2019 m. gruodžio 19 d. įsakymu Nr. 10V-1134 „Dėl atsakingų asmenų skyrimo, įgaliojimų suteikimo, Lazdijų rajono savivaldybės administracijos socialinės paramos teikimo komisijos sudarymo ir jos darbo reglamento patvirtinimo“ (toliau – Komisija), 2021m. balandžio 20 d. siūlymą (protokolas Nr. SP12-4) bei į 2021 m. kovo 23 d. pateiktą Eimanto Konsevičiaus prašymą, Lazdijų rajono savivaldybės taryba n u s p r e n d ž i a:

1. Skirti piniginę socialinę paramą Eimantui Konsevičiui, deklaruojančiam gyvenamąją Kalvelių k., Veisiejų sen., Lazdijų r. sav., – 2800 (du tūkstančius aštuonis šimtus) eurų dukros gydymo išlaidoms iš dalies kompensuoti.

2. Pavesti Lazdijų rajono savivaldybės administracijos Centralizuotos buhalterinės apskaitos skyriui 1 punkte nurodytą lėšų sumą pervesti į pareiškėjo asmeninę sąskaitą.

3. Nustatyti, kad šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės merė Ausma Miškinienė

Gitana Juškauskienė, tel. 8 682 05 462

**LAZDIJŲ RAJONO SAVIVALDYBĖS TARYBOS SPRENDIMO**

**„DĖL PINIGINĖS SOCIALINĖS PARAMOS SKYRIMO LAZDIJŲ RAJONO SAVIVALDYBĖS GYVENTOJUI DUKROS GYDYMO IŠLAIDOMS IŠ DALIES KOMPENSUOTI“ PROJEKTO**

**AIŠKINAMASIS RAŠTAS**

2021-04-20

Lazdijų rajono savivaldybės tarybos sprendimo „Dėl piniginės socialinės paramos skyrimo Lazdijų rajono savivaldybės gyventojui dukros gydymo išlaidoms iš dalies kompensuoti“ projektas parengtas vadovaujantisLietuvos Respublikos vietos savivaldos įstatymo 16 straipsnio 2 dalies 38 punktu, Lietuvos Respublikos piniginės socialinės paramos nepasiturintiems gyventojams įstatymo 4 straipsnio 2 dalimi, Piniginės socialinės paramos teikimo Lazdijų rajono savivaldybėje tvarkos aprašo, patvirtinto 2019 m. lapkričio 29 d. sprendimo Nr. 5TS-185 „Dėl piniginės socialinės paramos teikimo Lazdijų rajono savivaldybėje tvarkos aprašo patvirtinimo“, 59 punktu ir atsižvelgiant į Lazdijų rajono savivaldybės administracijos socialinės paramos teikimo komisijos, patvirtintos Lazdijų rajono savivaldybės administracijos direktoriaus 2019 m. gruodžio 19 d. įsakymu Nr. 10V-1134 „Dėl atsakingų asmenų skyrimo, įgaliojimų suteikimo, Lazdijų rajono savivaldybės administracijos socialinės paramos teikimo komisijos sudarymo ir jos darbo reglamento patvirtinimo“ (toliau – Komisija), 2021m. balandžio 20 d. siūlymą (protokolas Nr. SP12-4) bei į 2021 m. kovo 23 d. pateiktą Eimanto Konsevičiaus prašymą.

***Šio sprendimo projekto tikslas***: skirti piniginę socialinę paramą Lazdijų rajono savivaldybės gyventojui Eimantui Konsevičiui jo neįgalios dukros Eiprilės Konsevičiūtės gydymo išlaidoms iš dalies kompensuoti.

Eimantas Konsevičius su drauge Erika Kašalynaite ir dukra Eiprile Konsevičiūte gyvena Taurakalnio g. 13, Merkinė, Varėnos r. sav., pas draugės tėvus. Eimantas Konsevičius gyvenamąją vietą deklaruoja Kalvelių kaime, Veisiejų sen., Lazdijų r. sav., pas tėvus, kurie gyvena 2 kambarių socialiniame būste. Eimanto šeima visą laiką gyvena Merkinėje, į Kalvelių kaimą parvažiuoja tik aplankyti Eimanto tėvų.

2015 m. Eimantas Konsevičius su drauge Erika Kašalynaite pateko į autoavariją Šadžiūnų kaime, kurio metu Erika patyrė sunkius sužalojimus. Šio įvykio pasekmes jaučia ir dabar, turi nustatytą neįgalumą.

Šeimai 2020-03-27 gimė dukra Eiprilė Konsevičiūtė. Mergaitė gimė su didelėmis sveikatos problemomis (išangės atrezija, įgimta širdies yda, chromosomos trisomija), dėl to nuo gimimo yra neįgali. Po trijų operacijų mergytei gavosi galvytės nugulėjimas. Santaros klinikų neurochirurgas Ramūnas Raugalas rekomendavo nešioti specialų Talee šalmuką galvytės atstatymui. Šio šalmuko kaina yra 2800 eurų. Šių išlaidų Valstybinės ligonių kasos nekompensuoja. Šeimos materialinė padėtis yra sunki.

Kadangi motina ir dukra deklaruoja gyvenamąją vietą Varėnos savivaldybėje, ten kreipėsi vienkartinės pašalpos ir 2021 m. vasario mėnesį buvo paskirta vienkartinė išmoka 384,00 Eur.

Atsižvelgiant į tai, kad Eimanto Konsevičiaus deklaruota gyvenamoji vieta Kalvelių kaime, Veisiejų sen., Lazdijų r., vyras 2021-03-23 kreipėsi dėl vienkartinės piniginės socialinės paramos skyrimo ir į Lazdijų rajono savivaldybės Socialinės paramos ir sveikatos skyrių.

Eimanto Konsevičiaus prašymas svarstytas 2021 m. balandžio 15 d. vykusiame Lazdijų rajono savivaldybės piniginės socialinės paramos teikimo komisijos posėdyje. Vadovaujantis Piniginės socialinės paramos teikimo Lazdijų rajono savivaldybėje tvarkos aprašo, patvirtinto Lazdijų rajono savivaldybės tarybos 2019 m. lapkričio 29 d. sprendimu Nr. 5TS-185 „Dėl piniginės socialinės paramos teikimo Lazdijų rajono savivaldybėje tvarkos aprašo patvirtinimo“, 56.1.3 papunkčiu, pagal pateiktus dokumentus ir dokumentuose nurodytus ligų kodus, mergaitės ligos nepatenka į sunkių ligų sąrašą, todėl vienkartinė pašalpa nebuvo skirta.

Dėl sprendimo projekto pastabų ir pasiūlymų negauta.

Sprendimo projektą parengė Lazdijų rajono savivaldybės administracijos Socialinės paramos ir sveikatos skyriaus vyriausioji specialistė Gitana Juškauskienė.

Socialinės paramos ir sveikatos skyriaus

vyriausioji specialistė Gitana Juškauskienė